open-index/open-wikipedia-markdown huggingface dataset:
বরিস আকুনিন

thumb|150px|frame|২০১২ সালে বরিস আকুনিন
**বরিস আকুনিন** (জন্ম মে ২০, ১৯৫৬) সাম্প্রতিক কালের একজন নামকরা রুশ সাহিত্যিক। উনিশ শতকের রুশ সাম্রাজ্যের প্রেক্ষাপটে লেখা তার রহস্য ও ডিটেক্‌টিভ উপন্যাস সমূহ দেশে ও বিদেশে ব্যাপক পাঠক জনপ্রিয়তা লাভ করেছে। এ ছাড়াও তিনি একাধারে প্রাবন্ধিক, অনুবাদক এবং বিশিষ্ট জাপান-বিশেষজ্ঞ।

## জীবনী
বরিস আকুনিনের আসল নাম গ্রিগরী চ্‌খারতিশ্‌ভিলি (Grigory Chkhartishvili)। তিনি ১৯৫৬ সালে জর্জিয়ার রাজধানী তিবিলিসি-তে জন্মগ্রহণ করেন। কিন্তু দু'বছর বয়সে মস্কোতে চলে আসেন এবং এখনো সেখানেই থাকেন। কাবুকি নাট্যের প্রভাবে তিনি জাপান বিষয়ে আগ্রহী হয়ে পড়েন এবং মস্কো সরকারী বিশ্ববিদ্যালয়ে জাপান-বিশারদ হন। ২০ খণ্ডে রচিত এক জাপানী সাহিত্য সংকলনের প্রধান সম্পাদক হিসেবে তিনি দায়িত্ব পালন করেছেন।

তবে 'বরিস আকুনিন' ছদ্মনামেই তার বেশি সুখ্যাতি। কারো মতে আকুনিন শব্দটি জাপানী ভাষা থেকে নেয়া। আবার কারো মতে শব্দটি বিখ্যাত নৈরাজ্যবাদী মিখাইল বাকুনিনের নামের সাথে সম্পৃক্ত।

আকুনিনের সবচেয়ে উল্লেখযোগ্য সৃষ্টি ডিটেক্‌টিভ এরাস্ত্‌ ফান্দোরিন (Erast Fandorin)। ২০০৬ সাল পর্যন্ত তিনি ফান্দোরিনকে নিয়ে ১১টি রহস্য উপন্যাস লিখেছেন। উপন্যাসগুলো রাশিয়াতে বিপুল জনপ্রিয়তা পেয়েছে। আকুনিন নিজদেশে বেশ কয়েকটি সাহিত্য পুরস্কার জিতেছেন।

তদুপরি ফান্দোরিন উপন্যাসগুলো ইংরেজি, ফরাসী, জাপানী, জার্মান ও ইতালীয় সহ নানান ভাষায় অনুদিত হয়েছে। যুক্তরাজ্যের রহস্য-সাহিত্যিক সমিতিও আকুনিনের লেখাকে স্বীকৃতি দিয়েছে।

কয়েকটি ফান্দোরিন উপন্যাস চলচ্চিত্রে রূপায়ন পেয়েছে। এর মধ্যে ২০০৫ সালে নির্মিত দুটি চলচ্চিত্র - *টার্কিশ গ্যাম্বিট্‌* ও *দ্য কাউন্সিল অফ স্টেট্‌* - বক্স-অফিস রেকর্ড ভঙ্গ করে।

পেলাগিয়া নামক এক সন্ন্যাসিনী ডিটেক্‌টিভকে নিয়েও আকুনিন তিনটি বই লিখেছেন।

বিষয়শ্রেণী:রুশ সাহিত্যিক
বিষয়শ্রেণী:১৯৫৬-এ জন্ম
বিষয়শ্রেণী:৪র্থ শ্রেণির পার্পল রিবন পদক প্রাপক
বিষয়শ্রেণী:জীবিত ব্যক্তি
বিষয়শ্রেণী:২০শ শতাব্দীর ছদ্মনামধারী লেখক
বিষয়শ্রেণী:২১শ শতাব্দীর ছদ্মনামধারী লেখক
বিষয়শ্রেণী:ইহুদি বংশোদ্ভূত রুশ ব্যক্তি
বিষয়শ্রেণী:মস্কো স্টেট ইউনিভার্সিটির প্রাক্তন শিক্ষার্থী
বিষয়শ্রেণী:রুশ ভাষার লেখক
বিষয়শ্রেণী:তিবিলিসির লেখক
আইজাক বাবেল

**আইজাক বাবেল** (১৮৯৪-১৯৪০) একজন রুশ ছোটগল্পকার ও সাংবাদিক। তাকে বিংশ শতাব্দীর শীর্ষস্থানীয় ছোটগল্প লেখকদের অন্যতম হিসেবে গণ্য করা হয়।

## প্রথম জীবন
আইজাক বাবেল ১৮৯৪ খ্রিষ্টাব্দে ক্রিমিয়ার ওডেসা শহরে এক ইহুদি পরিবারে জন্মগ্রহণ করেন। সে সময় রাশিয়াতে ইহুদি বিদ্বেষ এবং নির্যাতন ছিল নিত্য নৈমিত্তিক ঘটনা। ১৯০৫ খ্রিষ্টাব্দের নিধনযজ্ঞে (pogrom) তার এক পূর্বপুরুষ নিহত হয়।

বাবেল ছোটবেলায় ধর্ম,সঙ্গীত ও ফরাসি ভাষা-সাহিত্যে দীক্ষা লাভ করেন। বড় হয়ে কিয়েভ চলে যান হিসাববিজ্ঞান ও বাবসায় শিক্ষা ইন্সটিটিউটে পড়াশোনা করতে। সেখানে ইয়েভ্‌গেনিয়ার সাথে পরিচয় হয়। পরবর্তীতে ইয়েভ্‌গেনিয়ার সঙ্গে তিনি পরিণয় সূত্রে আবদ্ধ হন। ১৯১৫ খ্রিষ্টাব্দে ডিগ্রী লাভ করার পর ইহুদিদের চলাফেরার ওপর আরোপিত সরকারি বাধানিষেধ অগ্রাহ্য করে তিনি পেত্রোগ্রাদে চলে যান। সেখানে প্রখ্যাত লেখক গোর্কির সাথে তার শখ্যতা হয়। গোর্কি তার সাহিত্য পত্রিকায় বাবেলের দুটি ছোটগল্প ছাপেন এবং তাকে উপদেশ দেন বাস্তব জীবন থেকে আরো অভিজ্ঞতা সঞ্চয় করতে।

১৯১৭ খ্রিষ্টাব্দে রুশ বিপ্লবে সমগ্র দেশ তোলপাড় হয়। বাবেল এই অস্থির সময়ে রোমানিয়াতে যুদ্ধে অংশ নেন, ম্যালেরিয়া রোগে আক্রান্ত হন এবং ওডেসা ও পিটার্সবুর্গে বলশেভিকদের পক্ষে কাজ করেন। ১৯১৯ খ্রিষ্টাব্দে ইয়েভ্‌গেনিয়া-কে বিয়ে করেন।

### লাল সওয়ার
১৯২০ খ্রিষ্টাব্দে সেমিয়োন বুদিয়োন্নি-র অশ্বারোহী সৈন্যদলের সাথে তিনি পোল্যান্ডে প্রবেশ করেন প্রতিবেদক ও প্রচারকের (propagandist) ভূমিকায়। তার ছদ্মনাম দেয়া হয় কিরিল লিউতোভ্‌। প্রত্যন্ত গ্রামাঞ্চলের ভেতর দিয়ে কস্যাক্‌ ঘোড়সওয়ারদের সেই বর্বরোচিত অভিযান বাবেল অমর করে রেখে গেছেন তার *লাল সওয়ার* (Red Cavalry) গল্পগুচ্ছে।

*লাল সওয়ার* বই আকারে ১৯২৬ খ্রিষ্টাব্দে প্রকাশিত হয়। তার আগে মায়াকোভস্কি কয়েকটি গল্প তার পত্রিকায় ছাপেন। বুদিয়োন্নি সহ অন্যান্য প্রভাবশালী লোকজন বাবেলের ওপর নাখোশ হলেও গোর্কির ছত্রছায়ায় বইটি প্রকাশিত হয় এবং কয়েকটি ভাষায় অনূদিত হয়। ১৯২০-এর দশকে বাবেলের ছোটগল্প তাকে ব্যাপক খ্যাতি এনে দেয়। এসময় তার স্ত্রী ফ্রান্সে চলে যায়।

## পরবর্তী জীবন
ত্রিশের দশক গোড়াতে বাবেল লিখেন *ওডেসা-র গল্প* (Odessa Tales)। স্ত্রীকে দেখতে তিনি কয়েকবার ফ্রান্সে যাতায়াত করেন। ১৯৩৫ খ্রিষ্টাব্দে শেষবারের মতো ইয়েভ্‌গেনিয়ার সাথে তার বিচ্ছেদ হয়ে যায় এবং তিনি আন্তোনিয়া পিরোজ্‌কোভার সাথে সংসার শুরু করেন।

এ সময়ে তিনি ধীরে ধীরে জনজীবন থেকে নিজেকে গুটিয়ে নেন। বাবেল বলশেভিক সরকারের চাটুকারিতা করতে অস্বীকার করেন। এতে স্টালিন তার বিরুদ্ধে ক্রমশ বৈরীভাবাপন্ন হতে থাকে।

১৯৩৬ খ্রিষ্টাব্দে গোর্কির অস্বাভাবিক মৃত্যুর পর বাবেল ভবিষ্যদ্বাণী করেন যে এর পর তার পালা। ১৯৩৯ খ্রিষ্টাব্দে অবশেষে তিনি গ্রেফতার হন। স্টালিনের মহাশুদ্ধিকরন (Great Purge) অভিযান ততদিনে সমগ্র রাশিয়াতে ত্রাসের রাজত্ব সৃষ্টি করেছে। বাবেলকে কুখ্যাত লুবিয়াংকা কারাগারে নিয়ে যাওয়া হয়। জিজ্ঞাসাবাদের সময় তার ওপর নির্যাতন চালানো হয়। ১৯৪০ খ্রিষ্টাব্দের জানুয়ারি মাসে গোপনে তাকে গুলি করে হত্যা করা হয়।

১৯৫৪ খ্রিষ্টাব্দের পূর্ব পর্যন্ত আন্তোনিয়া বাবেলের পরিণতি জানতে পারেননি। সে বছর সোভিয়েত সরকার তাকে মরণোত্তর পুনর্বাসন প্রদান করে।

## তথ্যসূত্র

বিষয়শ্রেণী:রুশ সাহিত্যিক
বিষয়শ্রেণী:১৮৯৪-এ জন্ম
বিষয়শ্রেণী:১৯৪০-এ মৃত্যু
বিষয়শ্রেণী:পোলীয়–সোভিয়েত যুদ্ধের ব্যক্তি
বিষয়শ্রেণী:সোভিয়েত চিত্রনাট্যকার
বিষয়শ্রেণী:২০শ শতাব্দীর পুরুষ লেখক
বিষয়শ্রেণী:২০শ শতাব্দীর সাংবাদিক
বিষয়শ্রেণী:পুরুষ নাট্যকার
বিষয়শ্রেণী:সোভিয়েত পুরুষ লেখক
বিষয়শ্রেণী:পুরুষ চিত্রনাট্যকার
বিষয়শ্রেণী:২০শ শতাব্দীর অনুবাদক
আলেক্সান্দ্‌র ব্লক‌

থাম্ব|আলেক্সান্দ্‌র ব্লক‌

**আলেক্সান্দ্‌র ব্লক‌** (Alexander Blok) (১৮৮০ - ১৯২১) প্রখ্যাত এক রুশ কবি। কোন কোন সমালোচকের মতে রুশ সাহিত্যের ইতিহাসে পুশকিনের পর তিনিই সবচেয়ে প্রতিভাবান কবি ছিলেন। তিনি উৎসাহের সাথে ১৯০৫ সালের রুশ বিপ্লবকে স্বাগত জানিয়েছিলেন। 

## জীবনী
সাংক্‌ত পিতেরবুর্গের এক বিশিষ্ট বুদ্ধজীবী পরিবারে তার জন্ম। তার বাবা ছিলেন আইনের অধ্যাপক এবং তার নানা ছিলেন সাংক্‌ত পিতেরবুর্গ বিশ্ববিদ্যালয়ের রেক্টর। তার বাবা-মার ছাড়াছাড়ি হয়ে যাবার পর তিনি মস্কোর অদূরে চলে আসেন আত্মীয়দের কাছে। এখানে তিনি সলোভিয়ভের দর্শন আর তিউত্‌চেভ এবং ফেত-এর কবিতার সাথে পরিচিতি লাভ করেন। এদের প্রভাব তার শুরুর দিকের কবিতায় লক্ষণীয়।

ব্লক প্রখ্যাত রসায়নবিদ মেন্দেলিভের কন্যা লিউবার প্রেমে পড়ে যান এবং ১৯০৩ সালে তাকে বিয়ে করেন। পরে লিউবা তাকে আরেক প্রতীকী লেখক আন্দ্রে বেলির সাথে এক জটিল সম্পর্কে জড়িয়ে ফেলেন। ১৯০৪ সালে লিউবাকে নিয়ে লেখা কবিতাচক্র *অপরূপা রমনীকে নিয়ে পঙ্‌ক্তি* ব্লক-কে খ্যাতি এনে দেয়।

এই গ্রন্থটি তাকে রুশ প্রতীকীবাদ (Russian Symbolism) নামক শৈল্পিক ধারার প্রথম কাতারে নিয়ে আসে। তার কবিতা শুরু থেকেই সঙ্গীতময়, কিন্তু পরে তিনি ছন্দ ও স্পন্দন নিয়েও সাহসী পরীক্ষা-নিরীক্ষা চালান। কাব্যিক প্রেরণা তার কাছে ছিল একদমই সহজাত।

### খ্যাতির শিখরে

সাংক্‌ত পিতেরবুর্গ শহরকে নিয়ে ব্লক একটি সংকলন লিখেন - *নগরী*। এতে তিনি শহরটিকে অদ্ভুত রহস্যময় এক রূপদান করেন। পরবর্তীতে *ফাইনা* ও *বরফের মুখোশ* গ্রন্থ দুটি প্রকাশ পেলে তার নামযশ গগনচুম্বী আকার ধারণ করে। বিংশ শতকের প্রথম দুই দশককে রুশ কবিতার রৌপ্য যুগ বলা হয়ে থাকে। ব্লকের প্রভাব তখন এতই প্রবল যে মাঝে মাঝে একে 'ব্লকের যুগ' হিসেবেও আখ্যায়িত করা হয়। নতুন প্রজন্মের প্রতিভাবান কবিরা - আখ্‌মাতোভা, পাস্তের্নাক, নাবোকভ ও ত্‌স্‌ভেতায়েভা - সকলেই তার উদ্দেশ্যে শ্রদ্ধামূলক কবিতা রচনা করেন।

জীবনের শেষের দিকে তিনি রাজনীতি ও রুশ জাতির নিয়তি নিয়ে ভাবান্বিত হয়ে পড়েন। মহাপ্রলয়ের আশঙ্কায় তার মন ভরে ওঠে। ১৯১৭ সালের গ্রীষ্মকালে রুশ বিপ্লবের মাত্র কয়েক মাস আগে তিনি তার আশঙ্কার কথা ডায়েরীর পাতায় ব্যক্ত করেন। অক্টোবর বিপ্লব এলে তিনি এটিকে সেই প্রলয়ের পরিণতি বলেই ধরে নেন।

১৯১৮ সালে তিনি *বারোজন* নামে একটি কবিতায় রুশ বিপ্লব সম্পর্কে তার ভাবনা তুলে ধরেন। *বারোজন* রুশ সাহিত্যে অতি বিতর্কিত এক কবিতা। কর্কশ ভাষায় তিনি বারোজন বলশেভিক খুনী ও ধর্ষণকারীর বর্ণনা দেন। এই কবিতাটির ফলে ব্লকের পুরনো গুণমুগ্ধরা তাকে পরিত্যাগ করেন। এবং কমিউনিস্টরা তার উপর হন মহা অসন্তুষ্ট।

তিনি মানসিক বিষন্নতা রোগে নিমজ্জিত হয়ে যান। মৃত্যুর কিছুদিন আগে তিনি পুশকিনের উপর একটি বিখ্যাত বক্তৃতা দেন। মাত্র ৪০ বছর বয়সে তার মৃত্যু ঘটে। মৃত্যুর কারণ নিয়ে এখনো দ্বন্দ্ব্ব আছে। কারো মতে তিনি গৃহযুদ্ধ প্রসূত দুর্ভিক্ষে মারা যান।

## ব্লকের একটি কবিতা
থাম্ব|275px|ডান| লাইডেন শহরের একটি দেয়ালে ব্লকের কবিতা ''রাত্রি, সড়ক, প্রদীপ ও ঔষধালয়''।

## তথ্যসূত্র

বিষয়শ্রেণী:১৮৮০-এ জন্ম
বিষয়শ্রেণী:১৯২১-এ মৃত্যু
বিষয়শ্রেণী:রুশ সাহিত্যিক
বিষয়শ্রেণী:২০শ শতাব্দীর নাট্যকার
জোনাকী

**ল্যামপিরিডি** পতঙ্গ পরিবারের একটি গুবরে পোকা বর্গ হল কলিওপ্টেরা। বাংলায় এর নাম তমোমণি। এরা মূলত পাখাওয়ালা গুবরে পোকা যাদেরকে সাধারণভাবে **জোনাকি** পোকা বলা হয়। কারণ, তারা জৈব রাসায়নিক ব্যবস্থায় নিজের শরীর থেকে আলো উৎপন্ন করে। এরা এই আলো দ্বারা যৌন মিলন ঘটানো বা শিকারের উদ্দেশ্যে জ্বেলে থাকে। এরা কোল্ড লাইট বা নীলাভ আলো উৎপন্ন করে কোন আল্ট্রাভায়োলেট বা ইনফ্রারেড তরঙ্গ ছাড়া। এই আলোর রং হলুদ, সবুজ বা ফিকে লাল হতে পারে। আলোর তরঙ্গ দৈর্ঘ্য হল ৫১০ থেকে ৬৭০ ন্যানোমিটার। পূর্ব আমেরিকার ধীরে ধীরে জ্বলজ্বলে "নীল ভূত" এর মতো কিছু প্রজাতি নীল আলো (<৪৯০ ন্যানোমিটার) নির্গমন করতে পারে বলে মনে করা হয়, যদিও এটি পারকিনেজে প্রভাবের কারণে তাদের সত্যিকারের সবুজ নিঃসরণ আলো সম্পর্কে একটি মিথ্যা ধারণা রয়েছে।

প্রায় ২০০০ জোনাকির প্রজাতি পাওয়া গেছে গ্রীষ্ম এবং নাতিশীতোষ্ণ মন্ডলের এলাকায়। অনেকেই ভেজা-কাঠ আছে এমন এলাকা বা ডোবা জাতীয় এলাকায় থাকে যেখানে তাদের লার্ভারা  বেঁচে থাকার জন্য অনেক খাদ্য পায়। তাদের ছানা বা কীটগুলো থেকেও আলো নির্গত হয় এদের গ্লোওয়ার্ম বলা হয়। আমেরিকায় এই গ্লোওয়ার্মকে Phengodidae বলা হয়। অনেক প্রজাতিতেই নারী পুরুষ উভয় পতঙ্গ উড়তে পারে, কিন্তু কিছু প্রজাতির স্ত্রীরা উড়তে অক্ষম।

## জোনাকীর আলো
**জোনাকী** এক প্রকারের পতঙ্গ। এই পতঙ্গের তলপেটে স্বয়ংপ্রভ নীলাভ-সবুজ দ্যুতি থাকে। রাতের অন্ধকারে এদের তারার মত মিটমিট করতে দেখা যায়। এরা সমবেতভাবে এক ছন্দে মিটমিট করতে পারে।

এই দ্যুতি আসে লুসিফারিন অক্সিজেন ও এ.টি.পি.র সংমিশ্রণের লুসিফারেজ দ্বারা অনুঘটিত জারণ থেকে।
[thumb|left| জোনাকীর [লুসিফারিন]]

পৃথিবীতে লাল ও সবুজ আলোর জোনাকি পোকা দেখা যায়।

right|thumb|220px|কাছ থেকে তোলা জোনাকী পোকার ছবি
জোনাকিসহ কিছু পোকামাকড় আলো ছড়ায়। পোকামাকড়ের এই আলোকিত বৈশিষ্ট্যকে বায়োলুমিনেসেন্স বা জৈব আলোকধারা বলে।জোনাকির জিনোম ডিকোড করেছেন বিজ্ঞানীরা। গবেষণার সময় জোনাকির হালকা অঙ্গের গঠন, সক্রিয়করণ ও অবস্থানের জন্য দুটি জিনের খোঁজ পান তারা। এলাবিডি-বি ও এলইউএনসি-৪ নামের দুটি জিনের কারণেই জোনাকি আলো ছড়ায়।

## তথ্যসূত্র

## আরো পড়ুন

*
*
*

## বহিঃসংযোগ

* An introduction to European fireflies and glow-worms 
* Firefly.org – Firefly & Lightning Bug Facts, Pictures, Information About Firefly Insect Disappearance
* Firefly simulating robot, China
* NCBI taxonomy database
* Museum of Science, Boston – Understanding Fireflies
* Video of a firefly larva in Austria
* FireflyExperience.org – Luminous Photography and Videos of Fireflies & Lightning Bugs

বিষয়শ্রেণী:পতঙ্গ
বিষয়শ্রেণী:ল্যামপিরিডি
বিষয়শ্রেণী:রাত
বাবুই

**বাবুই** **Ploceidae** গোত্রের অন্তর্গত একদল প্যাসারাইন পাখি। খুব সুন্দর বাসা বোনে বলে এরা "তাঁতি পাখি" (Weaver Bird) নামেও পরিচিত। এদের বাসার গঠন বেশ জটিল আর আকৃতি খুব সুন্দর। কয়েক প্রজাতির বাবুই একাধিক কক্ষবিশিষ্ট বাসা তৈরি করতে পারে। তুতির সাথে এরা ঘনিষ্ঠভাবে সম্পর্কিত। এরা মূলত বীজভোজী পাখি, সে জন্য তাদের ঠোঁটের আকৃতি বীজ ভক্ষণের উপযোগী; চোঙাকার আর গোড়ায় মোটা। অধিকাংশ বাবুই প্রজাতির আবাস সাব-সাহারান আফ্রিকায়, তবে কয়েকটি প্রজাতি এশিয়ায় স্থায়ী। অল্প কয়েকটি প্রজাতিকে বিভিন্ন দেশে অবমুক্ত করা হয়েছে। এরা দেশি পাখি
[থাম্ব|খুব সুন্দর [বাসা বোনে বলে এরা "তাঁতি পাখি" (Weaver Bird) নামেও পরিচিত।]]
এরা বেশ দলবদ্ধ প্রাণী আর কলোনি করে জীবনযাপন করতে অভ্যস্ত।

## গঠন
বেশিরভাগ বাবুই প্রজাতির পুরুষ সদস্য বেশ উজ্জ্বল রঙের হয়। কিছু প্রজাতি তাদের প্রজনন মৌসুমে বর্ণের ভিন্নতা প্রদর্শন করে।

## ধরণ
বাংলাদেশে তিন ধরনের বাবুই দেখা যায়: দেশি বাবুই (*Ploceus philippinus*), দাগি বাবুই (*Ploceus manyar*) ও বাংলা বাবুই (*Ploceus benghalensis*)।

## বাসস্থান
বাবুই পাখির বাসা উল্টানো কলসির মত দেখতে। বাসা বানাবার জন্য বাবুই খুব পরিশ্রম করে। ঠোঁট দিয়ে ঘাসের আস্তরণ সারায়। যত্ন করে পেট দিয়ে ঘষে(পালিশ করে) গোল অবয়ব মসৃণ করে। শুরুতে দুটি নিম্নমুখী গর্ত থাকে। পরে একদিক বন্ধ করে ডিম রাখার জায়গা হয়। অন্যদিকটি লম্বা করে প্রবেশ ও প্রস্থান পথ হয়। কথিত আছে: রাতে বাসায় আলো জ্বালার জন্য বাবুই জোনাকী ধরে এনে গোঁজে।

## বাসা তৈরির উপকরণ

থাম্ব|'''তাল গাছে বাবুই ও বাবুই'র বাসা'''
থাম্ব|বাবুইএর বাসার বুনন

বাবুইয়ের বাসা করার জন্য প্রয়োজন হয় নলখাগড়া ও হোগলার বন। কিন্তু দেশে নল ও হোগলার বন কমে যাওয়ায় এই বাবুইয়ের সংখ্যা খুবই কম। তা ছাড়া এই পাখি যেখানে বাস করে—নল ও হোগলার বনে—সেখানে মানুষের চলাচল থাকে। এরা সাধারণত খুটে খুটে বিভিন্ন ধরনের বীজ, ধান, ভাত, পোকা, ঘাস, ছোট উদ্ভিদের পাতা, ফুলের মধু-রেণু ইত্যাদি খেয়ে জীবনধারন করে। গ্রীষ্মকাল এদের প্রজনন ঋতু। তারা সাধারণত কাটা জাতীয় বৃক্ষে বাসা তৈরি করে এবং আহার সংগ্রহে সুবিধা হয় এমন স্থান নির্বাচন করে।

## বিলুপ্তির পথে
বাংলাদেশে বাংলা ও দাগি বাবুই এর প্রজাতি বিলুপ্তির পথে, তবে দেশি বাবুই এখনো দেশের সব গ্রামের তাল, নারিকেল, খেজুর, রেইনট্রি গাছে দলবেঁধে বাসা বোনে। এরা সাধারণত মানুষের কাছাকাছি বসবাস করে, তাই দেখা যায় এদের বাসা মানুষের হাতের নাগালের মাত্র পাঁচ অথবা ছয় ফুট উপরে। ফলে অনেক অসচেতন মানুষ এদের বাসা ভেঙে ফেলে আর একারণেই এদের সংখ্যা রহস্যজনকভাবে কমে যাচ্ছে।

## বহিঃসংযোগ
* বাংলা বাবুই-এর ওপর প্রবন্ধ 

## তথ্যসূত্র

বিষয়শ্রেণী:এশিয়ার পাখি
বিষয়শ্রেণী:বাংলাদেশের পাখি
বিষয়শ্রেণী:ভারতের পাখি
বিষয়শ্রেণী:পাখি পরিবার
বিষয়শ্রেণী:সাহারা-নিম্ন আফ্রিকার পাখি
শালবন বৌদ্ধ বিহার

**শালবন বৌদ্ধ বিহার** বাংলাদেশের প্রাচীন সভ্যতার নিদর্শনগুলোর মধ্যে অন্যতম। কুমিল্লা জেলার লালমাই-ময়নামতি প্রত্নস্থলের অসংখ্য প্রাচীন স্থাপনাগুলোর একটি এই বৌদ্ধ বিহার। এটি ১২শ প্রত্নতাত্ত্বিক এলাকা হিসেবে চিহ্নিত।

## অবস্থান

কুমিল্লার ময়নামতিতে খননকৃত সব প্রত্নতাত্ত্বিক নিদর্শনের মধ্যে শালবন বিহার অন্যতম প্রধান। কোটবাড়িতে বার্ডের কাছে লালমাই পাহাড়ের মাঝামাঝি এলাকায় এ বিহারটির অবস্থান। বিহারটির আশপাশে এক সময় শাল-গজারির ঘন বন ছিল বলে এ বিহারটির নামকরণ হয়েছিল শালবন বিহার। এর সন্নিহিত গ্রামটির নাম শালবনপুর। এখনো ছোট একটি বন আছে সেখানে। এ বিহারটি পাহাড়পুর বৌদ্ধবিহারের মতো হলেও আকারে ছোট।

## নির্মাণ
ধারণা করা হয় যে খৃস্টীয় সপ্তম শতাব্দীর শেষ থেকে অষ্টম শতাব্দীর প্রথম ভাগে দেববংশের চতুর্থ রাজা শ্রীভবদেব এ বৌদ্ধ বিহারটি নির্মাণ করেন। শালবন বিহারের ছয়টি নির্মাণ ও পুনর্নির্মাণ পর্বের কথা জানা যায়। খৃস্টীয় অষ্টম শতাব্দীর মধ্যে তৃতীয় পর্যায়ে কেন্দ্রীয় মন্দিরটি নির্মাণ করা হয় ও বিহারটির সার্বিক সংস্কার হয় বলে অনুমান করা হয়। চতুর্থ ও পঞ্চম পর্যায়ের নির্মাণকাজ ও সংস্কার কাজ সম্পন্ন হয় নবম-দশম শতাব্দীতে।

## বর্ণনা
আকারে এটি চৌকো। শালবন বিহারের প্রতিটি বাহু ১৬৭.৭ মিটার দীর্ঘ। বিহারের চার দিকের দেয়াল পাঁচ মিটার পুরু। কক্ষগুলো বিহারের চার দিকের বেষ্টনী দেয়াল পিঠ করে নির্মিত। বিহারে ঢোকা বা বের হওয়ার মাত্র একটাই পথ ছিল। এ পথ বা দরজাটি উত্তর ব্লকের ঠিক মাঝামাঝি স্থানে রয়েছে। প্রতিটি কক্ষের মাঝে ১.৫ মিটার চওড়া দেয়াল রয়েছে। বিহার অঙ্গনের ঠিক মাঝে ছিল কেন্দ্রীয় মন্দির। 
right|thumb|শালবন বৌদ্ধ বিহার

## কক্ষ
বিহারে সর্বমোট ১১৫ টি কক্ষ আছে। কক্ষের সামনে ৮.৫ ফুট চওড়া টানা বারান্দা ও তার শেষ প্রান্তে অনুচ্চ দেয়াল। প্রতিটি কক্ষের দেয়ালে তিনটি করে কুলুঙ্গি রয়েছে। কুলুঙ্গিতে দেবদেবীর মূর্তি, তেলের প্রদীপ ইত্যাদি রাখা হতো। এই কক্ষগুলোতে বৌদ্ধ ভিক্ষুরা থাকতেন। সেখানে বিদ্যাশিক্ষা ও ধর্মচর্চা করতেন।

## হলঘর
বিহারের বাইরে প্রবেশদ্বারের পাশে দক্ষিণ-পূর্ব কোণে একটি হলঘর রয়েছে। চার দিকের দেয়াল ও সামনে চারটি বিশাল গোলাকার স্তম্ভের ওপর নির্মিত সে হলঘরটি ভিক্ষুদের খাবার ঘর ছিল বলে ধারণা করা হয়। হলঘরের মাপ ১০ মিটার গুণন ২০ মিটার। হলঘরের চার দিকে ইটের চওড়া রাস্তা রয়েছে। 
## প্রত্নতাত্ত্বিক খনন
প্রত্নতাত্ত্বিক খননের মাধ্যমে বিহারটির ধ্বংসাবশেষ থেকে আটটি তাম্রলিপি, প্রায় ৪০০টি স্বর্ণ ও রৌপ্য মুদ্রা, অসংখ্য পোড়া মাটির ফলক বা টেরাকোটা, সিলমোহর, ব্রোঞ্জ ও মাটির মূর্তি পাওয়া গেছে। এগুলো বাংলাদেশের প্রাচীন প্রত্নতাত্ত্বিক ঐতিহ্যের স্বাক্ষর বহন করছে।

## গ্রন্থপঞ্জী
* ইফফাত আরা, ‌‌*জানার আছে অনেক কিছু‌‌*, ১৯৯৯, দেশ প্রকাশন, ঢাকা।
* এ, কে, এম, শামসুল আলম, ‌‌*ময়নামতি*, ১৯৭৬, ডিপার্টমেন্ট অফ আর্কিওলজি এন্ড মিউজিয়াম, ঢাকা।
* মোঃ শফিকুল আলম, ''এক্সভেশান এট রুপবনমুরা‌‌, ২০০০, ডিপার্টমেন্ট অফ আর্কিওলজি এন্ড মিউজিয়াম, ঢাকা।

## আরও দেখুন
* বাংলাদেশের প্রত্নতাত্ত্বিক স্থানের তালিকা
## তথ্যসূত্র

## বহিঃসংযোগ

বিষয়শ্রেণী:ভারতীয় উপমহাদেশের প্রাচীন বিশ্ববিদ্যালয়
বিষয়শ্রেণী:বাংলাদেশের বিশ্ব ঐতিহ্যবাহী স্থান
বিষয়শ্রেণী:বাংলাদেশে বৌদ্ধ মঠ
বিষয়শ্রেণী:বাংলাদেশের বিহার
বিষয়শ্রেণী:কুমিল্লা জেলার দর্শনীয় স্থান
বিষয়শ্রেণী:কুমিল্লা জেলার প্রত্নতাত্ত্বিক স্থাপনা
বিষয়শ্রেণী:চট্টগ্রাম বিভাগের ভবন ও স্থাপনা
বিষয়শ্রেণী:বাংলাদেশের প্রাক্তন জনবহুল স্থান
বিষয়শ্রেণী:চট্টগ্রাম বিভাগ
বিষয়শ্রেণী:বাংলাদেশে ধ্বংসাবশেষ
বিষয়শ্রেণী:কুমিল্লা জেলা
বিষয়শ্রেণী:বৌদ্ধ বিশ্ববিদ্যালয় ও কলেজ
বিষয়শ্রেণী:চট্টগ্রাম বিভাগের ইতিহাস
ইউসুফ-জুলেখা

থাম্ব|ক্ষুদ্রাকার মুঘল চিত্রকলাটিতে ইউসুফ - জুলেখার কাহিনী চিত্রিত হয়েছে।

**ইউসুফ-জোলেখা** মধ্যযুগের পুঁথি লেখকদের রচিত বাংলা সাহিত্যের একটি প্রণয়-কাব্য। বাংলা সাহিত্যের প্রথম মুসলমান কবি শাহ মুহম্মদ সগীর। তিনি গৌড়ের সুলতান গিয়াসউদ্দিন আজম শাহের রাজত্বকালে (১৩৯৩-১৪০৯ খ্রিষ্টাব্দ) **ইউসুফ-জোলেখা** কাব্য রচনা করেন। শাহ মুহম্মদ সগীর ছাড়াও মধ্যযুগের আরো অনেক কবি ইউসুফ-জোলেখা নাম দিয়ে কাব্য রচনা করেন। তার মধ্যে আবদুল হাকিম, শাহ গরিবুল্লাহ, গোলাম সফাতুল্লাহ, সাদেক আলী এবং ফকির মোহাম্মদ উল্লেখযোগ্য।

## উৎস
শাহ মুহম্মদ সগীর এর ইউসুফ-জোলেখা কাব্যে সুপ্রাচীন প্রণয়কাহিনী উপজীব্য করা হয়েছে। বাইবেল ও কুরআন এ নৈতিক উপাখ্যান হিসেবে সংক্ষেপে এই কাহিনী বর্ণিত রয়েছে। ইরানের মহাকবি ফেরদৌসী (মৃত্যু ১০২৫ খ্রিষ্টাব্দ) এবং সূফীকবি জামী (মৃত্যু ১৪৯২ খ্রিষ্টাব্দ) মূল কাহিনী পল্লবিত করে ইউসুফ-জোলেখা নামে কাব্য রচনা করেছিলেন। তবে ফেরদৌসীর কাব্যের রোমান্টিক বৈশিষ্ট্যের সঙ্গে শাহ মুহম্মদ সগীরের কাব্যের যথেষ্ট সামঞ্জস্য বিদ্যমান। 

## বিষয়বস্তু
ইউসুফ-জোলেখা কাব্যের বিষয়বস্তু ইউসুফ ও জোলেখার প্রণয়কাহিনী। কাব্যের শুরুতে আল্লাহ ও রাসুলের বন্দনা, মাতাপিতা ও গুরুজনের প্রশংসা এবং রাজবন্দনা স্থান পেয়েছে। তৈমুস বাদশাহের কন্যা জোলেখা আজিজ মিশরের সাথে বিবাহ বন্ধনে আবদ্ধ হলেও ক্রীতদাস ইউসুফের প্রতি গভীরভাবে প্রেমাসক্ত হন। নানাভাবে আকৃষ্ট করেও তিনি ইউসুফকে বশীভূত করতে পারেননি। বহু ঘটনার মধ্য দিয়ে ইউসুফ মিশরের অধিপতি হন। ঘটনাক্রমে জোলেখা তখনও তার আকাঙ্ক্ষা পরিত্যাগ করেননি এবং পরে ইউসুফের মনেরও পরিবর্তন ঘটে। ফলে তাদের মিলন হয়। কাব্যের এই প্রধান কাহিনীর সাথে আরও অসংখ্য উপকাহিনী স্থান পেয়েছে। পরবর্তীত ইতিহাসে মুসলিম সাহিত্য এক গৌরবোজ্জ্বল ভূমিকায় স্থায় পায়।

## তথ্যসূত্র

বিষয়শ্রেণী:বাংলা কাব্য
বিষয়শ্রেণী:মধ্যযুগের পুঁথি
বিষয়শ্রেণী:১৫শ শতাব্দীর বই
বিষয়শ্রেণী:বাংলা সাহিত্য
শাকিল ও'নিল

**শাকিল ও'নিল** (Shaquille O'Neal) (জন্ম ৬ মার্চ ১৯৭২) মার্কিন যুক্তরাষ্ট্রের এক বিখ্যাত ও অতি জনপ্রিয় বাস্কেটবল খেলোয়াড়। তিনি বিশালাকৃতির মানুষ - তার উচ্চতা ৭ ফুট ১ ইঞ্চি এবং ওজন তিন শতাধিক পাউন্ড। একই সাথে তিনি বাস্কেটবল মাঠে অসামান্য দক্ষতার অধিকারী। এ কারণে তার প্রজন্মের সবচেয়ে প্রতাপশালী বাস্কেটবল খেলোয়াড় হিসেবে তাকে গণ্য করা হয়। মিডিয়া ও দর্শকদের কাছে তিনি 'শ্যাক' নামেই সুপরিচিত।

খেলোয়াড়ী জীবনের শুরুতে ও'নিল লুইসিয়ানা স্টেট বিশ্ববিদ্যালয়ের হয়ে খেলেন। ১৯৯২-১৯৯৩ সালে জাতীয় বাস্কেটবল লীগ, সংক্ষেপে এন্‌বিএ-তে (NBA) যোগদান করেন অর্লান্ডো ম্যাজিক দলের পক্ষে। ৪ বছর অর্লান্ডোতে থাকার পর তিনি প্রসিদ্ধ লস্‌ এঞ্জেলিস লেকার্স দলে খেলতে চলে যান। শিকাগো বুল্‌স-এর প্রাক্তন প্রশিক্ষক ফিল জ্যাক্‌সনের অধীনে এবং লেকার্সের আরেক তারকা খেলোয়াড় কোবি ব্রায়ান্ট-কে (Kobe Bryant) সাথে করে ও'নিল চরম সফলতা অর্জন করেন। ২০০০ থেকে ২০০২ সাল পর্যন্ত টানা তিন বছর তারা এন্‌বিএ শিরোপা জয় করেন এবং প্রতিবারই ও'নিল ফাইনালের 'সবচেয়ে মূল্যবান খেলোয়াড়' খেতাবটি জিতে নেন।

সর্বমোট আট বছর তিনি লেকার্সে ছিলেন। ২০০৪ সালে ব্রায়ান্ট-এর সাথে তিক্ততার কারণে ও'নিল লেকার্স ত্যাগ করে মায়ামি হীট দলে স্থানান্তর করেন। সেখানে সহযোদ্ধা হিসেবে পান উঠতি তারকা ডোয়েইন ওয়েইড-কে (Dwyane Wade)। ২০০৬ সালে ও'নিল ও ওয়েইড মায়ামি দলকে এন্‌বিএ ফাইনালে নিয়ে যান।

১৯৯৬ সালে এন্‌বিএ ইতিহাসের সেরা ৫০ জন খেলোয়াড়ের তালিকায় তিনি অন্তর্ভুক্তি লাভ করেছিলেন। মাত্র ২৪ বছর বয়সে তিনিই ছিলেন সেই তালিকার সর্বকনিষ্ঠ খেলোয়াড়। বাস্কেটবল থেকে অবসর নেয়ার পর তিনি পুলিশ বাহিনীতে ঢোকার ইচ্ছা ব্যক্ত করেছেন।

## তথ্যসূত্র

বিষয়শ্রেণী:মার্কিন বাস্কেটবল খেলোয়াড়
বিষয়শ্রেণী:২১শ শতাব্দীর মার্কিন অভিনেতা
বিষয়শ্রেণী:১৯৭২-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর মার্কিন র‍্যাপার
বিষয়শ্রেণী:আফ্রিকান-মার্কিন পুরুষ র‍্যাপার
বিষয়শ্রেণী:ইন্টারস্কোপ রেকর্ডসের শিল্পী
বিষয়শ্রেণী:২১শ শতাব্দীর মার্কিন ব্যবসায়ী
বিষয়শ্রেণী:২০শ শতাব্দীর মার্কিন ব্যবসায়ী
বিষয়শ্রেণী:২০শ শতাব্দীর মার্কিন অভিনেতা
বিষয়শ্রেণী:২০শ শতাব্দীর মার্কিন পুরুষ সঙ্গীতজ্ঞ
বিষয়শ্রেণী:২১শ শতাব্দীর মার্কিন পুরুষ সঙ্গীতজ্ঞ
বিষয়শ্রেণী:আফ্রো-মার্কিন অভিনেতা
বিষয়শ্রেণী:আফ্রিকান-মার্কিন পুরুষ পেশাদার কুস্তিগির
বিষয়শ্রেণী:মার্কিন নৃত্য সঙ্গীতজ্ঞ
বিষয়শ্রেণী:মার্কিন ইলেকট্রনিক সঙ্গীতজ্ঞ
বিষয়শ্রেণী:মার্কিন হিপ হপ ডিজে
বিষয়শ্রেণী:মার্কিন বিনিয়োগকারী
বিষয়শ্রেণী:মার্কিন চলচ্চিত্র অভিনেতা
বিষয়শ্রেণী:মার্কিন পুরুষ পেশাদার কুস্তিগির
বিষয়শ্রেণী:মার্কিন পুরুষ র‍্যাপার
বিষয়শ্রেণী:মার্কিন পুরুষ বাস্কেটবল খেলোয়াড়
বিষয়শ্রেণী:প্রযুক্তি ব্যবসায়ী
বিষয়শ্রেণী:সেন্টার্স (বাস্কেটবল)
বিষয়শ্রেণী:ইলেকট্রনিক ডান্স মিউজিক ডিজে
বিষয়শ্রেণী:নিউ জার্সির অভিনেতা
বিষয়শ্রেণী:১৯৯৬ গ্রীষ্মকালীন অলিম্পিকের পদক বিজয়ী
বিষয়শ্রেণী:মার্কিন আপাতবাস্তব টেলিভিশন অনুষ্ঠানে অংশগ্রহণকারী
বিষয়শ্রেণী:নিউ ইয়র্ক ফিল্ম একাডেমির প্রাক্তন শিক্ষার্থী
বিষয়শ্রেণী:১৯৯৬ গ্রীষ্মকালীন অলিম্পিকের বাস্কেটবল খেলোয়াড়
বিষয়শ্রেণী:আফ্রিকান-মার্কিন বিনিয়োগকারী
ডিডিটি

‌‌‌**ডিডিটি** একটি গৃহস্থালী পরিষ্কারকরণে ব্যবহৃত রাসায়নিক যার পুরো নাম *ডাইক্লোরো ডাইফেনাইল ট্রাইক্লোরো ইথেন‍*। একটি মূলত একটি কীটনাশক।
স্নেহপদার্থে (অর্থাৎ তেলে) দ্রাব্য এই বিষ স্পর্শ করলে কীটপতঙ্গদের সোডিয়াম চ্যানেল বেশি খুলে গিয়ে পক্ষাঘাত ঘটে এবং কীটপতঙ্গ মারা যায়।

ডিডিটি আবিষ্কৃত হয়েছিল ১৮৭৪ সালে, তবে কীটনাশক হিসেবে এর ব্যবহার শুরু হয় ১৯৩৯ সাল থেকে। এটির ব্যবহার সেনাবাহিনী এবং জনসাধারণের কাছে জনপ্রিয়তা পায় দ্বিতীয় বিশ্বযুদ্ধের সময় ম্যালেরিয়া এবং টাইফাস নিয়ন্ত্রণে।

সুইডিশ রসায়নবিদ পল হারমান মুলার (Paul Hermann Müller) কীটনাশক হিসেবে ডিডটি-র ব্যবহার আবিষ্কারের জন্য ১৯৪৮ সালে চিকিৎসাবিদ্যায় নোবেল পুরস্কার লাভ করেন। দ্বিতীয় বিশ্বযুদ্ধ পরবর্তি সময়ে ডিডিটি কৃষি কাজে কীটনাশক হিসেবে ব্যবহৃত থাকে। তখনই এটির বিপুল পরিমাণ উৎপাদন শুরু হয়।

## তথ্যসূত্র


## বহিঃসংযোগ

;বিষাক্ততা
* DDT Technical Fact Sheet - National Pesticide Information Center
* EXTOXNET: Pesticide Information Profiles—DDT
* Scorecard: The Pollution Information Site—DDT 
* Interview with Barbara Cohn, PhD about DDT and breast cancer

;পরিবেশের উপর প্রভাব
* Microbial Degradation of Pesticides
* Aerobic pathway of DDT metabolization
* Anaerobic pathway of DDT metabolization
* Pesticide residues in food 2000 : DDT
* Environmental Fate Evaluation of DDT, Chlordane and Lindane

;রাজনীতি এবং ডিডিটি
* DDT, Eggshells, and Me Article from Reason magazine
* ''Rachel Carson, Mass Murderer?: The creation of an anti-environmental myth.'' Aaron Swartz, *Extra!*, September/October, 2007.

;ম্যালেরিয়া এবং ডিডিটি
* "If Malaria's the Problem, DDT's Not the Only Answer", a *Washington Post* column by entomologist May Berenbaum
* 'Andrew Spielman, Harvard School of Public Health, discusses environmentally friendly control of Malaria and uses of DDT Freeview video provided by the Vega Science Trust
* The DDT ban myth
* Malaria and the DDT Story
* Ugandan farmers push for DDT ban. Dated 31 May 2008 ABC News

বিষয়শ্রেণী:কীটনাশক
বিষয়শ্রেণী:জৈব যৌগ
বিষয়শ্রেণী:ম্যালেরিয়া
বিষয়শ্রেণী:জৈব-ক্লোরাইড কীটনাশক
বিষয়শ্রেণী:পরিবেশের উপর কীটনাশকের প্রভাব
বিষয়শ্রেণী:কীটতত্ত্ব
বিষয়শ্রেণী:পরিবেশগত বিতর্কিত বিষয়
বিষয়শ্রেণী:কীটনাশকের পরিবেশগত প্রভাব
বিষয়শ্রেণী:বালাইনাশক
ভাসু বিহার

**ভাসু বিহার** বাংলাদেশের অন্যতম প্রাচীন প্রত্ন নিদর্শন। স্থানীয়রা একে **নরপতির ধাপ** হিসেবেও অভিহিত করে। এই প্রত্নস্থলে খননের ফলে পরবর্তী গুপ্তযুগের দুটি আয়তক্ষেত্রাকার বৌদ্ধ বিহার এবং একটি প্রায় ক্রুশাকৃতি মন্দির আবিষ্কৃত হয়েছে।

## অবস্থান
এটি বগুড়া জেলার শিবগঞ্জ উপজেলায়, মহাস্থানগড় থেকে ৬ কিলোমিটার পশ্চিমে বিহার ইউনিয়নের বিহার নামক গ্রামে অবস্থিত।

## ইতিহাস
ভাসুবিহার স্থানীয়ভাবে পরিচিত নরপতীর ধাপ নামে। এর অবস্থান শিবগঞ্জ উপজেলার বিহার হাটে। এখানে ১৯৭৩-৭৪ সালে প্রথমবারের মতো প্রত্নতাত্ত্বিক খনন শুরু হয় এবং তা পরবর্তী দুই মৌসুম অব্যাহত থাকে। ধারণা করা হয়, এটি একটি বৌদ্ধ সংঘারামের ধ্বংসাবশেষ। খননকার্যের ফলে সেখানে ব্রোঞ্জের বৌদ্ধমুর্তি, পোড়ামাটির ফলকসহ বিভিন্ন মূল্যবান প্রত্নতাত্ত্বিক বস্তু আবিষ্কৃত হয়েছে। চীনা পরিব্রাজক হিউয়েন সাঙ ৬৩৮ খ্রিষ্টাব্দে এখানে এসেছিলেন। তার ভ্রমণবিবরণীতে তিনি এটাকে 'পো-শি-পো' বা বিশ্ববিহার নামে উল্লেখ করেছেন। খুব সম্ভবত এটি বৌদ্ধদের ধর্মীয় বিদ্যাপীঠ হিসেবে গুরুত্বপূর্ণ ছিল। ব্রিটিশ আমলে ভাসুবিহারকে স্থানীয় মানুষরা 'ভুশ্বুবিহার' নামে আখ্যায়িত করেছে। বর্তমানে ভাসুবিহার অন্যতম পর্যটন স্পট হিসাবে পরিচিত লাভ করেছে।

## অবকাঠামো
খননের ফলে দুটি মধ্যম আকৃতির সংঘারাম এবং একটি মন্দিরের স্থাপত্তিক কাঠামো সহ প্রচুর প্রত্নবস্তু পাওয়া যায়। ছোট সংঘারামটির আয়তন উত্তর-দক্ষিণে ৪৯ মিটার এবং পূর্ব-পশ্চিমে ৪৬ মিটার। এর চার বাহুতে ভিক্ষুদের ২৬টি কক্ষ রয়েছে। কক্ষগুলির সামনে চারদিকে ঘোরানো বারান্দা এবং পূর্ব বাহুর মাঝখানে প্রবেশ পথ আছে। বড় সংঘারামটি ছোটটির মতই দেখতে তবে এর আয়তন ও কক্ষ সংখ্যা বেশি। বড় আকারের একটি খোলা অংশকে ঘিরে এসব ছোট আকারের বৌদ্ধভিক্ষুদের আবাসকক্ষ। দেখে মনে হয় খোলা বড় অংশটি ছিল মিলনায়তন।
যে মন্দিরের কাঠামো পাওয়া গেছে তার মাঝখানে বর্গাকার মণ্ডপ এবং চারপাশে ধাপে ধাপে উন্নিত প্রদক্ষিণ পথ আছে। এখানে প্রায় ৮০০ প্রত্নবস্তু পাওয়া গেছে। তার মধ্যে ছিল ক্ষুদ্রাকৃতির মূর্তি, পোড়ামাটির ফলক ও সিলমোহর, মূল্যবান পাথরের গুটিকা, অলংকৃত ইট ও ফলক, মাটির প্রদীপ, পাত্রের টুকরা সহ অসংখ্য প্রত্নবস্তু।

## আরও দেখুন
* বাংলাদেশের প্রত্নতাত্ত্বিক স্থানের তালিকা
## তথ্যসূত্র

## বহিঃসংযোগ
* শিবগঞ্জের দুই বিহার 

বিষয়শ্রেণী:বৌদ্ধধর্ম
বিষয়শ্রেণী:বাংলাদেশের প্রাচীন নিদর্শন
বিষয়শ্রেণী:বগুড়া জেলার প্রত্নতাত্ত্বিক স্থাপনা
বিষয়শ্রেণী:বাংলাদেশের বিহার
বিষয়শ্রেণী:বগুড়া জেলার দর্শনীয় স্থান
বিষয়শ্রেণী:বাংলাদেশের প্রত্নতাত্ত্বিক স্থান
বিষয়শ্রেণী:বাংলাদেশে বৌদ্ধ মঠ
বিষয়শ্রেণী:বৌদ্ধ বিশ্ববিদ্যালয় ও কলেজ
ইউলিসিস (উপন্যাস)

**ইউলিসিস** একটি আধুনিক উপন্যাস যা আইরিশ লেখক জেমস জয়েস-এর কালজয়ী সৃষ্টি। ১৯২২ সালে এই গ্রন্থটি প্রকাশিত হয়। অধিকাংশ সাহিত্য সমালোচকরা ইউলিসিস-কে ইংরেজি ভাষায় লিখিত বিংশ শতাব্দীর শ্রেষ্ঠ উপন্যাস বলে গণ্য করে থাকেন।

ইউলিসিস-এর কাহিনী একটিমাত্র দিনকে ঘিরে। ১৯০৪ সালের ১৬ জুন। এই সাধারণ একটি দিনে এক সাধারণ নাগরিক লেওপোল্ড ব্লুম (Leopold Bloom) ডাবলিন শহরের এক প্রান্ত থেকে আরেক প্রান্ত পর্যন্ত ঘুরে বেড়ান নানা কাজে। প্রাচীন গ্রিক কবি হোমার-এর রচিত মহাকাব্য ওডিসি-র সাথে উপন্যাসটির অনেক সাদৃশ্য খুঁজে পাওয়া যায়। ওডিসি কাব্যের বীর ইউলিসিস-এর নামেই উপন্যাসের নামকরণ। জয়েস-এর ভক্তরা ১৬ জুন দিনটিকে ব্লুম-দিবস (Bloomsday) হিসেবে পালন করে থাকেন।

ইউলিসিস বিশাল এক গ্রন্থ। কোন কোন সংস্করণের দৈর্ঘ্য হাজার পৃষ্ঠার উপরে চলে গিয়েছে। বিগত আশি বছর ধরে সাহিত্য বিশারদরা বইটির চুলচেরা বিশ্লেষণ করে যাচ্ছেন। বইটি সাহিত্যাঙ্গণে অনেক বিতর্কেরও জন্ম দিয়েছে।

বিংশ শতকের শুরুতে আধুনিকতাবাদ (modernism) নামে যে সাহিত্যধারার সৃষ্টি হয়, ইউলিসিস তার অতি ঊতকৃষ্ট একটি উদাহরণ। বিরতিহীন চৈতন্যবর্ণনার (stream of consciousness) অনবদ্য প্রয়োগের জন্যে উপন্যাসটি যথার্থই বিখ্যাত। এ ছাড়াও জয়েস-এর অভিনব গদ্যশৈলী, গদ্য নিয়ে বিচিত্র সব পরীক্ষা-নিরীক্ষা, কুশলী চরিত্রায়ন ও চমতকার রসবোধ বইটিকে স্বতন্ত্রতা এনে দিয়েছে। তবে বইটি বেশ দুরূহপাঠ্য যে কারণে কেউ কেউ এর সমালোচনা করেছেন।

১৯৯৯ সালে মার্কিন যুক্তরাষ্ট্রের প্রখ্যাত প্রকাশক মডার্ন লাইব্রেরী শতাব্দীর সেরা ১০০টি ইংরেজি উপন্যাসের তালিকা প্রনয়ন করে। ইউলিসিস তালিকার শীর্ষে স্থান পায়।

## তথ্যসূত্র

বিষয়শ্রেণী:ইংরেজি উপন্যাস
বিষয়শ্রেণী:মডার্ন লাইব্রেরি প্রণীত বিংশ শতাব্দীর শ্রেষ্ঠ ১০০টি ইংরেজি উপন্যাস
বিষয়শ্রেণী:জেমস জয়েসের উপন্যাস
বিষয়শ্রেণী:উপন্যাসে ব্যভিচার
বিষয়শ্রেণী:বিবাচনকৃত বই
বিষয়শ্রেণী:আধুনিক উপন্যাস
বিষয়শ্রেণী:পর্বক্রমে প্রথম প্রকাশিত উপন্যাস
ক্যালিফোর্নিয়া ইনস্টিটিউট অব টেকনোলজি

right|thumb|300px|বিশ্ববিদ্যালয়ের সর্বোচ্চ দালান মিলিক্যান লাইব্রেরি
**ক্যালিফোর্নিয়া ইনস্টিটিউট অব টেকনোলজি** () যুক্তরাষ্ট্রের ক্যালিফোর্নিয়া রাজ্যের পাসাডেনায় অবস্থিত একটি বেসরকারী বিশ্ববিদ্যালয়। বিশ্ববিদ্যালয়টিতে প্রাকৃতিক বিজ্ঞান ও প্রকৌশলের উপর জোর দেয়া হয়। এছাড়াও এখানে নাসার স্বায়ত্বশাসিত জেট প্রোপালশন ল্যাবরেটরি অবস্থিত, যেটিতে নাসার বেশিরভাগ মহাশূন্যযানের ডিজাইন ও কার্যকারিতা দেখাশোনা করা হয়। ছাত্রসংখ্যার দিক থেকে ক্যালটেক একটি ছোট বিশ্ববিদ্যালয় হলেও এটি বিভিন্ন বিশ্ব র‌্যাঙ্কিংয়ে সেরা দশ বিশ্ববিদ্যালয়ের একটি হিসেবে স্থান পেয়ে আসছে। এর ৩১ জন শিক্ষার্থী ও শিক্ষক নোবেল পুরস্কারে ভূষিত হয়েছেন। এর ছয়জন শিক্ষার্থী টুরিং পুরস্কার অর্জন করেছেন।

## র‌্যাঙ্কিং

## বিখ্যাত শিক্ষার্থী
* কার্ল ডেভিড অ্যান্ডারসন, পদার্থবিজ্ঞানে নোবেল পুরস্কার বিজয়ী, ১৯৩৬
* জেমস রেইনওয়াটার, পদার্থবিজ্ঞানে নোবেল পুরস্কার বিজয়ী, ১৯৭৫
* ডোনাল্ড কানুথ, টুরিং পুরস্কার বিজয়ী, ১৯৭৪
* গর্ডন মুর, ন্যাশনাল মেডেল অব টেকনোলজি অ্যান্ড ইনোভেশন ১৯৯০আইইই মেডেল অব অনার ২০০৮
* উইলিয়াম ব্র্যাডফোর্ড শকলি, পদার্থবিজ্ঞানে নোবেল পুরস্কার ১৯৫৬, আইইই মেডেল অব অনার ১৯৮০
* জন রবিনসন পিয়ার্স, স্টুয়ার্ট ব্যালেন্টাইন মেডেল (১৯৬০), আইইইই এডিসন মেডেল (১৯৬৩), আইইইই মেডেল অব অনার (১৯৭৫), মার্কনি প্রাইজ (১৯৭৯), জাপান প্রাইজ (১৯৮৫), চার্লস স্টার্ক ড্র্যাপার প্রাইজ (১৯৯৫)
* এবারহার্ড রেকটিন, আইইইই আলেক্সান্ডার গ্রাহাম বেল মেডেল ১৯৭৭
* হ্যারল্ড রোজেন, এল এম এরিকসন ইন্টারন্যাশনাল প্রাইজ ১৯৬৭, আইইইই আলেক্সান্ডার গ্রাহাম বেল মেডেল ১৯৮২, ন্যাশনাল মেডেল অব টেকনোলজি অ্যান্ড ইনোভেশন ১৯৮৫, লস স্টার্ক ড্র্যাপার প্রাইজ ১৯৯৫
* জেরাল্ড অ্যাশ, আইইইই আলেক্সান্ডার গ্রাহাম বেল মেডেল ১৯৮৯
* রবার্ট ম্যাকএলিস, আইইইই আলেক্সান্ডার গ্রাহাম বেল মেডেল ২০০৯
* রিচার্ড স্টিফেন মুলার, আইইইই/আরএসই ওলফসন জেমস ক্লার্ক ম্যাক্সওয়েল অ্যাওয়ার্ড ২০১৩
* লিরয় এডওয়ার্ড হুড 
* চেস্টার কার্লসন, মার্কিন পদার্থবিদ ও জেরোগ্রাফি আবিষ্কারক

## বিখ্যাত শিক্ষক
* রিচার্ড ফাইনম্যান, পদার্থবিজ্ঞানে নোবেল পুরস্কার বিজয়ী, ১৯৬৫
* মারি গেল-মান, পদার্থবিজ্ঞানে নোবেল পুরস্কার বিজয়ী, ১৯৬৯
* লিনাস পাউলিং, রসায়নে নোবেল পুরস্কার বিজয়ী, ১৯৫৪ এবং শান্তিতে নোবেল পুরস্কার বিজয়ী, ১৯৬৩
* রবার্ট ম্যাকএলিস, আইইইই আলেক্সান্ডার গ্রাহাম বেল মেডেল ২০০৯

## তথ্যসূত্র

## বহিঃসংযোগ

* ****
* Official athletics website
* History of Caltech  — *at the official Nobel Prize website*.

বিষয়শ্রেণী:মার্কিন যুক্তরাষ্ট্রের বিশ্ববিদ্যালয়
বিষয়শ্রেণী:ক্যালিফোর্নিয়ার বিশ্ববিদ্যালয় ও কলেজ
বিষয়শ্রেণী:ক্যালিফোর্নিয়া ইনস্টিটিউট অব টেকনোলজি
বিষয়শ্রেণী:১৮৯১-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:মার্কিন যুক্তরাষ্ট্রের প্রযুক্তি বিশ্ববিদ্যালয়
মাইকেল কেইন

**স্যার মরিস জোসেফ মিকলহোয়াইট**, সিবিই (জন্ম মার্চ ১৪, ১৯৩৩), যিনি **মাইকেল কেইন** নামক পোশাকী নামে বেশি পরিচিত, হলেন একজন ইংরেজ অভিনেতা, প্রযোজক ও লেখক।

তিনি ১৯৬০-এর দশকে ব্রিটিশ চলচ্চিত্র *জুলু* (১৯৬৪), *দ্য ইপক্রেস ফাইল* (১৯৬৫), *আলফি* (১৯৬৬), *দ্য ইতালিয়ান জব* (১৯৬৯) ও *ব্যাটল অব ব্রিটেন* (১৯৬৯) এ অভিনয় করে সফলতা অর্জন করেন এবং *আলফি* চলচ্চিত্রের জন্য একটি একাডেমি পুরস্কারের মনোনয়ন লাভ করেন। তার ১৯৭০-এর দশকের উল্লেখযোগ্য চলচ্চিত্র হল *গেট কার্টার* (১৯৭১), *দ্য লাস্ট ভ্যালি* (১৯৭১), *স্লেউথ* (১৯৭২), *দ্য ম্যান হু উড বি কিং* (১৯৭৫) এবং *আ ব্রিজ টু ফার* (১৯৭৭)। *স্লেউথ* চলচ্চিত্রের জন্য তিনি তার দ্বিতীয় একাডেমি পুরস্কারের মনোনয়ন লাভ করেন। তিনি তার অভিনয় জীবনের সেরা সফলতা অর্জন করেন ১৯৮০-এর দশকে। *এডুকেটিং রিটা* (১৯৮৩) চলচ্চিত্রের জন্য তিনি শ্রেষ্ঠ অভিনেতা বিভাগে বাফটা পুরস্কার ও গোল্ডেন গ্লোব পুরস্কার লাভ করেন। উডি অ্যালেন পরিচালিত *[[হ্যানা অ্যান্ড হার সিস্টার্স]]* (১৯৮৬) চলচ্চিত্রে অভিনয় করে তিনি শ্রেষ্ঠ পার্শ্ব অভিনেতার জন্য একাডেমি পুরস্কার লাভ করেন।

১৯৬০-এর দশক থেকে ২০০০-এর দশক পর্যন্ত প্রতি দশকেই অভিনয় বিভাগে অস্কার মনোনয়ন পেয়েছেন এমন দুজন অভিনয়শিল্পীর মধ্যে কেইন একজন (অপরজন হলেন জ্যাক নিকোলসন)। কেইন অভিনীত সাতটি চলচ্চিত্র ব্রিটিশ ফিল্ম ইনস্টিটিউটের বিংশ শতাব্দীর ১০০ সেরা ব্রিটিশ চলচ্চিত্র তালিকায় অন্তর্ভুক্ত রয়েছে। ২০০০ সালে তিনি বাফটা ফেলোশিপ অর্জন করেন এবং চলচ্চিত্রে অবদানের স্বীকৃতি হিসেবে রাণী দ্বিতীয় এলিজাবেথের কাছ থেকে নাইটহুড গ্রহণ করেন।

## নির্বাচিত চলচ্চিত্র
* *আলফি*
* *জুলু*
* *দ্য ইতালিয়ান জব*
* *গেট কার্টার*
* *[[হ্যানা অ্যান্ড হার সিস্টার্স]]*
* *দ্য কোয়াইট আমেরিকান*

## তথ্যসূত্র

## বহিঃসংযোগ

* 
* 
* 
* 
* 
* মাইকেল কেইন  at the American Film Institute Catalog
*  in 2010
* 

বিষয়শ্রেণী:১৯৩৩-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২০শ শতাব্দীর ইংরেজ অভিনেতা
বিষয়শ্রেণী:২১শ শতাব্দীর ইংরেজ অভিনেতা
বিষয়শ্রেণী:আইরিশ বংশোদ্ভূত ইংরেজ ব্যক্তি
বিষয়শ্রেণী:ইংরেজ আত্মজীবনীকার
বিষয়শ্রেণী:ইংরেজ খ্রিস্টান
বিষয়শ্রেণী:ইংরেজ চলচ্চিত্র অভিনেতা
বিষয়শ্রেণী:ইংরেজ টেলিভিশন অভিনেতা
বিষয়শ্রেণী:ইংরেজ লেখক
বিষয়শ্রেণী:কোরীয় যুদ্ধে ব্রিটিশ সেনা কর্মকর্তা
বিষয়শ্রেণী:লন্ডনের অভিনেতা
বিষয়শ্রেণী:লন্ডনের লেখক
বিষয়শ্রেণী:কমান্ডার অব দি অর্ডার অব দ্য ব্রিটিশ এম্পায়ার
বিষয়শ্রেণী:ব্রিটিশ নাইটহুড প্রাপ্ত অভিনেতা
বিষয়শ্রেণী:ইউরোপীয় চলচ্চিত্র পুরস্কার বিজয়ী
বিষয়শ্রেণী:শ্রেষ্ঠ পার্শ্ব অভিনেতা বিভাগে একাডেমি পুরস্কার বিজয়ী
বিষয়শ্রেণী:গোল্ডেন গ্লোব পুরস্কার (সেরা অভিনেতা - সঙ্গীতধর্মী বা হাস্যরসাত্মক চলচ্চিত্র) বিজয়ী
বিষয়শ্রেণী:গোল্ডেন গ্লোব পুরস্কার (সেরা অভিনেতা - মিনি ধারাবাহিক বা টিভি চলচ্চিত্র) বিজয়ী
বিষয়শ্রেণী:শ্রেষ্ঠ অভিনেতা বিভাগে বাফটা পুরস্কার বিজয়ী
বিষয়শ্রেণী:বাফটা ফেলো
বিষয়শ্রেণী:স্ক্রিন অ্যাক্টরস গিল্ড পুরস্কার (সেরা পার্শ্ব অভিনেতা - চলচ্চিত্র) বিজয়ী
বিষয়শ্রেণী:স্যাটেলাইট পুরস্কার বিজয়ী
বিষয়শ্রেণী:২০শ শতাব্দীর ইংরেজ লেখক
বিষয়শ্রেণী:২১শ শতাব্দীর ইংরেজ লেখক
বিষয়শ্রেণী:অডিওবই পাঠক
বিষয়শ্রেণী:রক্ষণশীল দল (যুক্তরাজ্য) এর ব্যক্তি
বিষয়শ্রেণী:শ্রেষ্ঠ অভিনেতা বিভাগে ইউরোপীয় চলচ্চিত্র পুরস্কার বিজয়ী
বিষয়শ্রেণী:নাইটস ব্যাচেলর
বিষয়শ্রেণী:মার্কিন যুক্তরাষ্ট্রে ইংরেজ প্রবাসী
পঞ্চপদী ছড়া

**পঞ্চপদী ছড়া** বা **লিমেরিক** (Limerick) হল পদ্যের এক বিশেষ ধরনের রচনা শৈলী, যা সাধারণত ৫টি চরণে হয়। মিলের বিন্যাস: ক ক খ খ ক। ৩য় ও ৪র্থ পঙ্‌ক্তি অন্যগুলোর চেয়ে মাপে ছোট হয়। ইংরেজি নার্সারী রাইম থেকে এর উৎপত্তি। সাধারণত পঞ্চপদী ছড়ার বক্তব্য অর্থবোধক হয় না। এই ছড়া সমূহ কখনো হাস্যরসাত্মক, আবার কখনো সীমা লঙ্ঘন করে থাকে।

## ইতিহাস
পদ্যের এই ধরনের উৎপত্তি আঠারো শতকের প্রারম্ভে ইংল্যান্ডে। উনিশ শতকে এই ধারাটি জনপ্রিয় করে তুলেন এডওয়ার্ড লেয়ার, যদিও তিনি এই শব্দটির ব্যবহার করেন নি। সর্ববৃহৎ এবং সবচেয়ে তথ্যসমৃদ্ধ কবিতা ও শ্লোক সংকলনের সম্পাদক গার্শন লেগম্যান মনে করেন লোক সাহিত্য হিসেবে সত্যিকারের পঞ্চপদী ছড়া সবসময় অশ্লীল। এছাড়া আর্নল্ড বেনেট ও জর্জ বার্নার্ড শও বলেন পঞ্চপদী ছড়াসমূহ খুব অল্পই মাঝারি মানের উপরে যেতে পেরেছে। লোক সাহিত্যের দৃষ্টিকোণ থেকে, এই ধারাটি বরাবরই সীমা লঙ্ঘন করে থাকে, অর্থাৎ নিষিদ্ধ বিষয়সমূহের নিয়ম লঙ্ঘন করাই এর কাজ। লেয়ার ছিলেন এই ধারার সৃজনশীল ব্যতিক্রম, যিনি অতিরিক্ত সীমা লঙ্ঘন না করে ব্যঙ্গ করতেন।

## তথ্যসূত্র

## বহিঃসংযোগ
* লিমারিকের ব্যাপারে বিশদ ও যথাযথ বর্ণনা

বিষয়শ্রেণী:ইংরেজি সাহিত্য
বিষয়শ্রেণী:স্তবকরুপ
বিষয়শ্রেণী:শব্দখেলা
বিষয়শ্রেণী:কাব্যরূপ
সাত গম্বুজ মসজিদ

**সাত গম্বুজ মসজিদ ** ঢাকার মোহাম্মদপুরে অবস্থিত মুঘল আমলে নির্মিত একটি মসজিদ। এই মসজিদটি চারটি মিনারসহ তিনটি গম্বুজের কারণে মসজিদের নাম হয়েছে 'সাতগম্বুজ মসজিদ'। এই মসজিদটি মুঘল আমলের অন্যতম নিদর্শন। ১৬৮০ সালে  মুঘল সুবাদার শায়েস্তা খাঁর আমলে তার পুত্র উমিদ খাঁ মসজিদটি নির্মাণ করান। মসজিদটি লালবাগ দুর্গ মসজিদ এবং খাজা আম্বর মসজিদ এর সাথে সাদৃশ্যপূর্ণ।

## অবস্থান
ঢাকার মোহাম্মদপুরে (বাসস্ট্যান্ড) কাটাসুর থেকে শিয়া মসজিদের দিকে একটা রাস্তা চলে গেছে বাঁশবাড়ী হয়ে। এই রাস্তাতে যাওয়ার পথে পড়ে সাত গম্বুজ মসজিদ।

## অভ্যন্তরভাগ
এর ছাদে রয়েছে তিনটি বড় গম্বুজ এবং চার কোণের প্রতি কোনায় একটি করে অণু গম্বুজ থাকায় একে সাত গম্বুজ মসজিদ বলা হয়। এর আয়তাকার নামাজকোঠার বাইরের দিকের পরিমাণ দৈর্ঘ্যে ১৭.৬৮ এবং প্রস্থে ৮.২৩ মিটার। এর পূর্বদিকের গায়ে ভাঁজবিশিষ্ট তিনটি খিলান এটিকে বেশ আকর্ষণীয় করে তুলেছে। পশ্চিম দেয়ালে তিনটি মিহরাব রয়েছে। দূর থেকে মসজিদটি অত্যন্ত সুন্দর দেখায়। মসজিদের ভিতরে ৪টি কাতারে প্রায় ৯০ জনের নামাজ পড়ার মত স্থান রয়েছে।

মসজিদের পূর্বপাশে এরই অবিচ্ছেদ্য অংশ হয়ে রয়েছে একটি সমাধি। কথিত আছে, এটি শায়েস্তা খাঁর মেয়ের সমাধি। সমাধিটি ‘বিবির মাজার’ বলেও খ্যাত। এ কবর কোঠাটি ভেতর থেকে অষ্টকোনাকৃতি এবং বাইরের দিকে চতুষ্কোনাকৃতির। বেশ কিছুদিন আগে সমাধিক্ষেত্রটি পরিত্যক্ত এবং ধ্বংসপ্রাপ্ত ছিল। বর্তমানে এটি সংস্কার করা হয়েছে। মসজিদের সামনে একটি বড় উদ্যানও রয়েছে। একসময় মসজিদের পাশ দিয়ে বয়ে যেত বুড়িগঙ্গা। মসজিদের ঘাটেই ভেড়ানো হতো লঞ্চ ও নৌকা। কিন্তু বর্তমান অবস্থায় তা কল্পনা করাও কষ্টকর। বড় দালানকোঠায় ভরে উঠেছে মসজিদের চারপাশ। 
প্রত্নতত্ত্ব অধিদপ্তর এর দেখাশোনার দায়িত্ব গ্রহণ করেছে।

## চিত্রশালা

Image:Charles D'Oyly06.jpg|১৮১৪ সালে স্যার চার্লস ডি 'ওয়াইলি কর্তৃক বুড়িগঙ্গা নদীর পাশে সাত মসজিদের একটি শিল্পকর্ম।
File:রাতে সাত গম্বুজ মসজিদ.jpg|thumb|রাতে সাত গম্বুজ মসজিদ
File:চিত্র-২ ঐতিহাসিক সাত গম্বুজ মসজিদের অভ্যন্তরভাগ.jpg|thumb|ঐতিহাসিক সাত গম্বুজ মসজিদের অভ্যন্তরভাগ
File:Saat Gambuj Mosque Tomb.jpg|thumb|সাত গম্বুজ মসজিদ সমাধি
File:Sat Gambuj Mosque main gate.jpg|thumb|সাত গম্বুজ মসজিদের প্রধান প্রবেশদ্বার
File:ঐতিহাসিক সাত গম্বুজ মসজিদের পার্শ্ব দৃশ্য.jpg|thumb|ঐতিহাসিক সাত গম্বুজ মসজিদের পার্শ্ব দৃশ্য
File:Saat Gambuj Mosque.jpg|thumb|সাত গম্বুজ মসজিদ
File:Sat gambuj mosque.jpg|উপর থেকে সাত গম্বুজ মসজিদ


## আরো দেখুন
* বাংলাদেশের মসজিদের তালিকা
* ঢাকা বিভাগের মসজিদের তালিকা
* বাংলাদেশের প্রত্নতাত্ত্বিক স্থানের তালিকা

## তথ্যসূত্র

বিষয়শ্রেণী:ঢাকা জেলার মসজিদ
বিষয়শ্রেণী:মুঘল মসজিদ
বিষয়শ্রেণী:ঢাকা জেলার দর্শনীয় স্থান
বিষয়শ্রেণী:ঢাকা জেলার প্রত্নতাত্ত্বিক স্থাপনা
বিষয়শ্রেণী:১৭শ শতাব্দীর মসজিদ
পাস্তুরায়ন

**পাস্তুরায়ন** () দুধ ও অন্যান্য তরল বিশুদ্ধিকরণর একটি পদ্ধতি। ফরাসি অণুজীববিজ্ঞানী লুই পাস্তুর এই বিশেষ পদ্ধতি উদ্ভাবন করেন। পাস্তুরায়নের প্রথম পরীক্ষাটি সম্পন্ন করেছিলেন লুই পাস্তুর ও ক্লদ বের্নার (Claude Bernard), ১৮৬৪ সালের ২০ এপ্রিলে। পাস্তুরায়নের প্রাথমিক উদ্দেশ্য ছিল ওয়াইন ও বিয়ারের টকে যাওয়া প্রতিরোধ করা।
 
পাস্তুরায়নে তাপমাত্রা ৬০o থেকে ৬৩o সেলসিয়াসে ৩০ মিনিট রেখে হঠাৎ করে ১৩o নামিয়ে আনা হয়। এর ফলে দুধের মধ্যে থাকা ব্যাকটেরিয়াসহ অন্যান্য জীবাণু ধ্বংস হয়।

পাস্তুরায়ন প্রক্রিয়ায় কেবল খাবারের মধ্যে থাকা অণুজীবদের সংখ্যাবৃদ্ধি শ্লথ করে দেয়া হয়; এর মাধ্যমে সকল ক্ষতিকর অণুজীব ধ্বংস করা হয় না। পাস্তুরায়ন প্রক্রিয়ায় রোগসৃষ্টিকারী জীবাণুর সংখ্যা কমিয়ে আনা হয়, যাতে তারা রোগবালাই সৃষ্টি করতে না পারে (এক্ষেত্রে ধরে নেয়া হচ্ছে পাস্তুরায়িত পণ্যটি সঠিকভাবে সংরক্ষিত হয়েছে এবং তা মেয়াদোত্তীর্ণ হবার আগেই ব্যবহৃত হয়েছে)। বাণিজ্যিক ভিত্তিতে খাদ্যের জীবাণুমুক্তকরণ প্রচলিত নয়, কারণ তা খাদ্যের স্বাদ ও মানে প্রভাব ফেলে। তবে কিছু কিছু খাবার বাণিজ্যিক জীবাণুমুক্তকরণের জন্যে উপযোগী করে নেয়া যাতে পারে।

## পাস্তুরায়নযোগ্য পণ্যসমূহ
* কাঠবাদাম
* এপল সিডার
* বিয়ার
* টিনজাত খাবার
* শেডার পনির
* কর্নব্রেড
* কাঁকড়া
* ক্রিম
* ডিম
* মধু (পাতলা করা না হলে অপ্রয়োজনীয়)
* জুস
* মেপল সিরাপ
* দুধ
* কমলার রস
* পাম ওয়াইন
* তৈরি খাবার
* সয়া সস
* স্পোর্টস ড্রিংক
* তামাক
* ভিনেগার
* ভিটামিন পানি
* পানি

## তথ্যসূত্র

## বহিঃসংযোগ
* Online forum on modern day pasteurisation equipment
* Thermal treatment in food industry 
* Pasteurisation of animal by-products / (Animal By-Products Regulations)

বিষয়শ্রেণী:খাদ্য বিজ্ঞান
বিষয়শ্রেণী:খাদ্য সংরক্ষণ
বিষয়শ্রেণী:লুই পাস্তুর
বিষয়শ্রেণী:খাদ্য প্রক্রিয়াজাতকরণ
বিষয়শ্রেণী:শিল্প প্রক্রিয়া
ঠাকুরমার ঝুলি

***ঠাকুরমার ঝুলি*** বাংলা শিশুসাহিত্যের একটি জনপ্রিয় রূপকথার সংকলন। এই গ্রন্থের সংকলক দক্ষিণারঞ্জন মিত্র মজুমদার। দক্ষিণারঞ্জন মিত্র মজুমদার রূপকথার গল্পগুলো সংগ্রহ করেছিলেন তৎকালীন বৃহত্তর ময়মনসিংহ জেলার বিভিন্ন গ্রামাঞ্চল থেকে। তবে সংগৃহীত হলেও দক্ষিণারঞ্জণের লেখনীর গুণে গল্পগুলো হয়ে উঠে শিশু মনোরঞ্জক। ৮৪ টি চিত্র সংবলিত ঠাকুরমার ঝুলির চিত্র অঙ্কন করেছেন গ্রন্থকার স্বয়ং। গ্রন্থটি প্রথম প্রকাশিত হয় ১৯০৬ খ্রিষ্টাব্দে কলকাতার 'ভট্টাচার্য এন্ড সন্স' প্রকাশনা সংস্থা হতে। রবীন্দ্রনাথ ঠাকুর এই বইয়ের ভূমিকা লিখেছিলেন। এরপর থেকে এর শত শত সংস্করণ প্রকাশিত হয়েছে। রিনা প্রীতিশ নন্দী কর্তৃক অনূদিত এর একটি ইংরেজি সংস্করণও বের হয়েছে।

লালকমল-নীলকমল", "বুদ্ধ-ভুতুম" এবং "ব্যাঙ্গোমা-ব্যাঙ্গোমি" এর মতো কিছু চরিত্র এবং গল্প কিংবদন্তি মর্যাদা লাভ করেছে। মূল প্রকাশের পর থেকে এই বইটির শত শত সংস্করণ বাংলাদেশ ও পশ্চিমবঙ্গ থেকে প্রকাশিত হয়েছে | 
## প্রকাশনার পটভূমি
 
রবীন্দ্রনাথ ঠাকুর ঠাকুরমার ঝুলির ভূমিকায় উল্লেখ করেছেন যে, বাংলার লোকসাহিত্যকে পুনরুজ্জীবিত করার এক নিদারুণ প্রয়োজন ছিল কারণ তখনকার পাঠকদের কাছে একমাত্র এই ধরনের রচনা ছিল ইউরোপীয় রূপকথা এবং তাদের অনুবাদ। তিনি একটি স্বদেশী বা আদিবাসী লোকসাহিত্যের প্রয়োজনীয়তা প্রকাশ করেছিলেন যা বাংলার মানুষকে তাদের সমৃদ্ধ মৌখিক ঐতিহ্যের কথা মনে করিয়ে দেবে। এটি হবে ব্রিটিশদের সাংস্কৃতিক সাম্রাজ্যবাদের বিরুদ্ধে লড়াইয়ের একটি পদ্ধতি। ঠাকুরমার ঝুলির নিজের পরিচয়ে দক্ষিণারঞ্জন তার মা এবং তার পিসির দ্বারা বলা রূপকথা শোনার স্মৃতি বর্ণনা করেছেন। দক্ষিণারঞ্জনের পিসি, রাজলক্ষি দেবী তাকে তাদের জমিদারিতে গ্রাম পরিদর্শনের দায়িত্ব দিয়েছিলেন। তিনি গ্রামের প্রবীণদের দ্বারা বর্ণিত বাংলা লোককাহিনী এবং রূপকথাগুলি ভ্রমণ করতেন এবং শুনতেন। এই লোকগল্পগুলি বেশিরভাগই বাংলাদেশের ময়মনসিংহ জেলা অঞ্চল থেকে সংগৃহীত। তিনি এই উপাদানটি একটি ফোনোগ্রাফ দিয়ে রেকর্ড করেছিলেন যা তিনি বহন করেছিলেন এবং শৈলীটি আত্মসাৎ করে রেকর্ডিংগুলি বারবার শুনেছিলেন। যাইহোক, তিনি প্রাথমিকভাবে কোন প্রকাশক খুঁজে পাননি, এবং প্রথম বইটি স্ব-প্রকাশের জন্য একটি প্রেস স্থাপন করেছিলেন যেটি রেকর্ড করা গল্পগুলি থেকে তার তৈরি করা গল্পগুলির সংকলন হবে। এই মুহুর্তে, দীনেশ চন্দ্র সেন পাণ্ডুলিপিটি দেখে মুগ্ধ হয়ে তৎকালীন স্বনামধন্য প্রকাশক ভট্টাচার্য অ্যান্ড সন্স দ্বারা এটি প্রকাশের ব্যবস্থা করেন। এক সপ্তাহের মধ্যে তিন হাজার কপি বিক্রি হয়। সংগ্রহের জন্য বেশ কয়েকটি চিত্রও লেখক দ্বারা আঁকা হয়েছিল। মুদ্রণের জন্য তার অঙ্কনগুলিকে লিথোগ্রাফে পরিণত করা হয়েছিল।

## ঠাকুরমার ঝুলি গ্রন্থের অন্তর্ভুক্ত গল্পসমূহ
**বই ১: দুধের সাগর**
* কলাবতী রাজকন্যা
* ঘুমন্ত পুরী
* কাঁকনমালা কাঞ্চনমালা
* সাত ভাই চম্পা
* শীত বসন্ত
* কিরণমালা
**বই ২: রূপ-তরাসী**
* নীলকমল আর লালকমল
* ডালিম কুমার 
* পাতাল-কন্যা মণিমালা
* সোনার কাটি রূপার কাটি
**বই ৩: চ্যাং ব্যাং**
*শিয়াল পণ্ডিত
*সুখু আর দুখু
*ব্রাহ্মণ, ব্রাহ্মণী
*দেড় আঙ্গু'লে 
**বই ৪: আম সন্দেশ**
*সোনা ঘুমা'ল 
*শেষ
*ফুরা'ল

## তথ্যসূত্র

বিষয়শ্রেণী:রূপকথা
বিষয়শ্রেণী:বাংলা সাহিত্য
বিষয়শ্রেণী:বাংলাদেশী সাহিত্য
বিষয়শ্রেণী:ভারতীয় লোককাহিনি
বিষয়শ্রেণী:ভারতীয় সাহিত্য
বিষয়শ্রেণী:২০শ শতাব্দীর ভারতীয় বই
বিষয়শ্রেণী:ভারতীয় কিংবদন্তি
কন্ক রিপাবলিক

**কঙ্ক রিপাবলিক** মার্কিন যুক্তরাষ্ট্রের ফ্লোরিডা অঙ্গরাজ্যের অধিবাসীদের কল্পিত একটি প্রতিকী রাষ্ট্র। প্রতিবাদটির সূচনা হয় মার্কিন সীমান্ত রক্ষী বাহিনীর রোডব্লক ও চেকপয়েন্ট বসানোকে কেন্দ্র করে। এসব রোডব্লকের ফলে এলাকাবাসীর খুব অসুবিধা হচ্ছিলো এবং স্থানীয় পর্যটন ব্যবসায় ক্ষতিগ্রস্ত হচ্ছিল। কঙ্ক রিপাবলিক আসলে কিন্তু কোন বিচ্ছিন্নতাবাদী আন্দোলন নয়, কিন্তু কী ওয়েস্ট এলাকার অনেকেই স্থানীয় সমস্যার প্রতি যুক্তরাষ্ট্রের কেন্দ্রীয় সরকারের উদাসীনতা ও হঠকারিতার প্রতিকী প্রতিবাদ হিসাবে কঙ্ক রিপাবলিক এর নামটি টিকিয়ে রেখেছেন।এটি একটি স্বীকৃতিহীন রাষ্ট্র।

প্রতিবাদীরা এপ্রিল ২৩ কে তাঁদের স্বাধীনতা দিবস হিসাবে পালন করেন, এবং সপ্তাহব্যাপী বিভিন্ন অনুষ্ঠান পালন করেন। এই প্রতিকী আন্দোলন স্থানীয় পর্যটন ব্যবসায়ের যথেষ্ট সহায়তা করে থাকে।

বিষয়শ্রেণী:ফ্লোরিডার ভূগোল
বিষয়শ্রেণী:মার্কিন যুক্তরাষ্ট্রের ক্ষুদ্রজাতি
বিষয়শ্রেণী:১৯৮২-এ প্রতিষ্ঠিত রাষ্ট্র ও অঞ্চল
বিষয়শ্রেণী:১৯৮২-এ ফ্লোরিডায় প্রতিষ্ঠিত
এস্তোনিয়া

থাম্ব|237x237পিক্সেল|১৩ শতকের শুরুতে প্রাচীন এস্তোনিয়ার স্বাধীন দেশসমূহ
**এস্তোনিয়া** ({{efn| ,  }) আনুষ্ঠানিকভাবে **'এস্তোনিয়া প্রজাতন্ত্র**', উত্তর ইউরোপের বাল্টিক সাগর তীরে একটি রাষ্ট্র। রাজধানীর নাম তালিন। এস্তোনিয়া বাল্টিক দেশগুলির মধ্যে ক্ষুদ্রতম এবং সবচেয়ে উত্তরে অবস্থিত। লাতভিয়া ও লিথুয়ানিয়া অপর দুইটি বাল্টিক রাষ্ট্রসমূহ। এস্তোনিয়ার পশ্চিমে বাল্টিক সাগরের অপর প্রান্তে সুইডেন অবস্থিত। দক্ষিণে রয়েছে লাতভিয়া, পূর্বে রাশিয়া, এবং উত্তরদিকে ফিনল্যান্ড উপসাগরের অপর তীরে ফিনল্যান্ড।

এস্তোনিয়া মূলত জলা ও প্রাচীণ অরণ্যে পূর্ণ একটি নিম্নভূমি। দেশটির উপকূলীয় জলসীমায় বহু দ্বীপ রয়েছে। এস্তোনিয়ার রাজধানী তাল্লিন একটি গুরুত্বপূর্ণ বাল্টিক সমুদ্রবন্দর এবং দেশের বৃহত্তম শহর।

এস্তোনিয়ার সংখ্যাগরিষ্ঠ জনগণ জাতিগতভাবে এস্তোনীয়। বহু বছর বিদেশী শাসন সত্ত্বেও এস্তোনীয়রা তাদের নিজস্ব বৈশিষ্ট্যপূর্ণ সংস্কৃতি ধরে রেখেছে। এদের সংস্কৃতি অনেকাংশেই নর্ডীয় দেশগুলির সংস্কৃতির অনুরূপ। এস্তোনীয় ভাষাটির সাথে ফিনীয় ভাষার মিল রয়েছে। রুশীকরণ থেকে দেশটি অনেক ক্ষতিগ্রস্ত হয়েছে।

রুশরা দেশটির সংখ্যালঘু জাতিগোষ্ঠীগুলির মধ্যে বৃহত্তম। এস্তোনিয়া সোভিয়েত ইউনিয়নের অংশ হবার পর এখানে অনেক রুশ বসতি স্থাপন করে। দেশটির বর্তমান জনসংখ্যা প্রায় ১৩ লক্ষ। ১৯৪০ সালে সোভিয়েত ইউনিয়ন এস্তোনিয়া ও অন্যান্য বাল্টিক রাষ্ট্রগুলি সোভিয়েতের অন্তর্ভুক্ত হয়। এর আগে এগুলি ১৯১৮ সাল থেকে স্বাধীন রাষ্ট্র ছিল। ১৯১৮ সালের ২৪শে ফেব্রুয়ারি এস্তোনিয়া স্বাধীনতা ঘোষণা করেছিল।

এস্তোনিয়া ১৯৯১ সালের ২০শে আগস্ট পুনরায় স্বাধীনতা অর্জন করে। শীঘ্রই সোভিয়েত আমলের সাম্যবাদী প্রতিষ্ঠানগুলি বিলুপ্ত করা হয় এবং বুর্জোয়া গণতান্ত্রিক সরকারব্যবস্থা ও পুঁজিবাদী মুক্ত বাজার অর্থনীতি গ্রহণ করা হয়। এই সংস্কারগুলি বাস্তবায়নের সূত্র ধরে ২০০৪ সালের ১লা মে এস্তোনিয়া ইউরোপীয় ইউনিয়নের পূর্ণ সদস্যপদ লাভ করে এবং একই বছরের ২৯ মার্চ থেকে দেশটি ন্যাটো জোটভুক্ত হয়।

## ডিজিটাল দেশ
ইইউ ও সেনজেনভুক্ত এস্তোনিয়া মানবাধিকার সূচকে সব চাইতে ওপরে। এ ছাড়াও এই দেশটি পরিচিত ডিজিটাল দেশ হিসেবে। এটি বিশ্বের সর্বপ্রথম রাষ্ট্র যারা তাদের সংসদ নির্বাচনে ভোট দেয় অনলাইনে। দেশটির সবরকম গুরুত্বপূর্ণ ফাইল সাইন করা হয় ডিজিটালি। এস্তোনিয়া পৃথিবীতে ‘ই-কান্ট্রি’ হিসেবে পরিচিত।

## ইতিহাস

## জনসংখ্যা
এস্তোনিয়ার সংখ্যাগরিষ্ঠ জনগণ জাতিগতভাবে এস্তোনীয়।রুশরা দেশটির সংখ্যালঘু জাতিগোষ্ঠীগুলির মধ্যে বৃহত্তম। এস্তোনিয়া সোভিয়েত ইউনিয়নের অংশ হবার পর এখানে অনেক রুশ বসতি স্থাপন করে। দেশটির বর্তমান জনসংখ্যা প্রায় ১৩ লক্ষ।

## তথ্যসূত্র

## আরও দেখুন

## বহিঃসংযোগ


বিষয়শ্রেণী:ইউরোপের রাষ্ট্র
বিষয়শ্রেণী:জাতিসংঘের সদস্য রাষ্ট্র
বিষয়শ্রেণী:ইউরোপীয় ইউনিয়নের সদস্য রাষ্ট্র
বিষয়শ্রেণী:ইউরোপ কাউন্সিলের সদস্য রাষ্ট্র
বিষয়শ্রেণী:ন্যাটোর সদস্য রাষ্ট্র
বিষয়শ্রেণী:থ্রি সিস ইনিশিয়েটিভের সদস্য রাষ্ট্র
বিষয়শ্রেণী:ভূমধ্যসাগরীয় ইউনিয়নের সদস্য রাষ্ট্র
বিষয়শ্রেণী:প্রতিনিধিত্বহীন জাতি ও জনগনের সংগঠনের সদস্য
বিষয়শ্রেণী:ওইসিডি সদস্য
বিষয়শ্রেণী:প্রজাতন্ত্র
বিষয়শ্রেণী:১৯১৮-এ প্রতিষ্ঠিত রাষ্ট্র ও অঞ্চল
বিষয়শ্রেণী:সার্বভৌম রাষ্ট্র
সাগর কুসুম

thumbnail|মনটেরি বে অ্যাকুরিয়ামে সাগর কুসুম
thumbnail|ক্যালফোর্নিয়ার সাগর কুসুম

**সাগর কুসুম** একধরনের সামুদ্রিক অমেরুদণ্ডী প্রাণী। এটি দেখতে অ্যানিমোন গাছের ফুলের মত তাই নাম সি অ্যানিমোন (কুসুম=ফুল)। এরা মূলত প্রবাল ও জেলিফিশের নিকট আত্মীয় সিলেন্টারেটা (নিডারিয়া) পর্বের প্রাণী।

বিষয়শ্রেণী:অমেরুদণ্ডী প্রাণী
প্রবাল

thumb|সমুদ্রের তলদেশে প্রবাল

**প্রবাল** হল নিডারিয়া পর্বের অ্যান্থজোয়া শ্রেণিভূক্ত সামুদ্রিক প্রাণী। এদের নিকটাত্মীয় হল সাগর কুসুম। এরা সাগর কুসুমের মতই পলিপ তৈরি করে, তবে সাধারণত এরা কলোনি তৈরি করে বসবাস করে। কলোনির সমস্ত পলিপ জিনগত ভাবে (জেনেটিক্যালি) অভিন্ন হয়। এরা প্রাণী হলেও, জীবনের পূর্ণবয়ষ্ক অবস্থায় সাগরতলে কোন দৃঢ় তলের উপর গেড়ে বসে বাকি জীবন পার করে দেয় নিশ্চল হয়ে। প্রতিটি প্রবাল পলিপ যেখানে গেড়ে বসে সেখানে নিজের দেহের চারপাশে ক্যালসিয়াম কার্বনেট নিঃসরণের মাধ্যমে শক্ত পাথুরে খোলস বা বহিঃকঙ্কাল তৈরি করে। একটা প্রবাল পলিপের মৃত্যুর পরেও খোলসটি রয়ে যায় এবং তা অস্মীভূত হয়ে যেতে পারে। এরকম অস্মীভূত প্রবালের দেহাবশেষের উপর নতুন করে আবার প্রবাল বসতে পারে। এভাবে একটা কলোনি বহু প্রজন্ম ধরে চলার ফলে বড়সড় পাথুরে আকৃতি ধারণ করে। এভাবেই তৈরি হয় বড় প্রবাল দ্বীপ এবং প্রবাল প্রাচীর। অস্ট্রেলিয়ার সন্নিকটে গ্রেট ব্যারিয়ার দ্বীপপুঞ্জ পৃথিবীর বৃহত্তম প্রবালপ্রাচীর। বাংলাদেশের নারিকেল জিঞ্জিরা দ্বীপটি একটি প্রবালদ্বীপ।

ক্রমবর্ধিষ্ণু প্রবাল কলোনি গুলোকে *প্রবাল মস্তক* বলা হয়। প্রচলিত ধারণায় সমস্ত মস্তকটিকেই একটি প্রবাল বলে মনে করা হলেও, তা আসলে বহু প্রবাল পলিপ নিয়ে গঠিত, পলিপ গুলো প্রত্যেকেই জিনগত ভাবে অভিন্ন। পলিপ গুলোর দেহের ব্যাস মাত্র কয়েক মিলিমিটার হয়ে থাকে। কয়েক হাজার প্রজন্ম ধরে প্রবালের জীবনচক্র চলার ফলে একটি প্রবাল কলোনিতে তাদের প্রজাতীর বৈশিষ্ট্যসূচক একটি কঙ্কাল গঠন করতে পারে। প্রবাল মস্তক গুলো বেড়ে ওঠে পলিপগুলোর অযৌন প্রজননের মাধ্যমে বংশবিস্তারের মাধ্যমে। তবে প্রবালেরা বংশবিস্তারে যৌন প্রজননেরও আশ্রয় নেয়। প্রজনন ঋতুতে পূর্ণিমার রাতে বা তার কাছাকাছি সময়ে কয়েক রাত ধরে সাগরের পানিতে শুক্রাণু এবং ডিম্বাণু ছেড়ে দিয়ে পালিয়ে যায়।

## তথ্যসূত্র

বিষয়শ্রেণী:অমেরুদণ্ডী প্রাণী
বাংলা (ব্যান্ড)

**বাংলা** বাংলাদেশের একটি বহুল জনপ্রিয় ব্যান্ড। তারা মূলত আধুনিক সঙ্গীত-সরঞ্জামের সমন্বয়ে গ্রাম-বাংলার সনাতন বাউল সঙ্গীত গেয়ে থাকেন। ব্যান্ডের প্রধান গায়িকা আনুশেহ্‌ আনাদিল এর মতে বাংলা হচ্ছে ‘নকল বাউল’। তাদের প্রথম অ্যালবাম *কিংকর্তব্যবিমূঢ়* বাংলাদেশের শহুরে তরুণ সমাজের কাছে বেশ জনপ্রিয়তা পায়। বর্তমানে বাউল-ফিউশন সঙ্গীতের যে ধারা দেশে প্রচলিত হয়েছে, বাংলা সেই ধারার অগ্রভাগে রয়েছে। বাংলা বিদেশেও অনেকবার অনুষ্ঠান করেছে। প্রখ্যাত ঢোল-বাদক নজরুল প্রায়শই ব্যান্ডের সাথে বাজিয়ে থাকেন। ২০১১ সালে ভারতের দ্য মেমোরিয়াল অ্যাওয়ার্ড ফর ইয়াং সাউথ এশিয়ানস (মিতো) অ্যাওয়ার্ড জিতেছেন আনুশেহ আনাদিল।

## ব্যান্ডের সদস্যবৃন্দ
* আনুশেহ (ভোকাল)
* বুনো (গিটার)
* অর্ণব (ভোকাল ও গিটার)
* কার্তিক
* নজরুল (ঢোল)
* শান্তনু (ড্রামস)

## প্রকাশিত অ্যালবাম
* কিংকর্তব্যবিমূঢ়
* প্রত্যুতপন্নমতিত্ব

## উল্লেখযোগ্য গান
* তোমার ঘরে বাস করে 
* রাত পোহালে পাখি বলে
* ঘাটে লাগাইয়া ডিঙ্গা
* নামাজ আমার হইলো না আদায়
* কৃষ্ণ পক্ষ কালো পক্ষ 
* কালারে কইরো গো  মানা

## তথ্যসূত্র


## বহিঃসংযোগ
* বাংলা ব্যান্ড সম্পর্কে বিস্তারিত তথ্য, ইতিহাস ও আর্কাইভ রাখা আছে Bangla Band ওয়েবসাইটে।
* বাংলা ব্যান্ডের দাপ্তরিক ওয়েবসাইট

বিষয়শ্রেণী:বাংলাদেশী সঙ্গীত দল
বিষয়শ্রেণী:বাংলা ব্যান্ড
বিষয়শ্রেণী:১৯৯৯-এ বাংলাদেশে প্রতিষ্ঠিত
বিষয়শ্রেণী:বাংলাদেশী রক সঙ্গীত দল